答癯菴致糟蟹
作者：高似孫
朝代：宋

paragraphs: 秋入丹楓聲怒號，吳兒得志飛輕舠。
緯以萬竹瀾寒濤，有法如兵勇於鏊。
彼蟹甚武殊驛騷，一霜二霜如此膏。
物生固忌風味高，最以風味無一逃。
葬之酒鄉泣醨糟，一醉竟死俱陶陶。
了我一身凡幾醪，死生大矣惟所遭。
飲中諸公人中豪，左手酒杯右手螯。
醉魂浩蕩不可招，爲君以酒博葡蔔。
世間萬事真牛毛，一醉一死俱蓬蒿。
恭惟不殺心忉忉，視民如蟹嗚呼饕。